Haqiqat Ahlussunnah wal Jama'ah



Ahlus Sunnah Wal Jama’ah 
Hadih nibak Rasulullah Sayyidina Muhammad SAW:

إِنَّ بَنِيٓ اِسْرَآءِيْلَ تَفَرَّقَتْ عَلٰى ثِنْتَيْنِ وَ سَبْعِيْنَ مِلَّةً وَ تَفَرَّقَتْ أُمَّتِيْ عَلٰى ثَلَاثَةٍ وَ سَبْعِيْنَ مِلَّةً كُلُّهُمْ فِيْ النَّارِ اِلَّا مِلَّةً وَّاحِدَةٍ قَالُوْا وَ مَنْ هِيَ يا رَسُوْلَ اللهِ ؟ قَالَ مَا اَنا عَلَيْهِ وَ اَصْحَابِيْ
رواه الترمذي

Nyang meumakna:” Bahwasajih kawôm Bani Isra-il ka meucré-bré lam tujôh plôh duwa boh agama, dan (bahwasajih) Ummat lôn ka meucré-bré lam tujôh plôh lh’èë bagoë agama…. Man bandum nyan lam nuraka kecuali saboh peureuté”. Para Sahabat geuteumanyong bak Nabi:” Soë keuh yang saboh peureuté nyan wahai Rasulullah?”. Rasulullah Geujaweuëb:” (Nyang saboh nyan) Na keuh nyang mumat/meu itikeud lagèë ‘itikeud lôn ngon ‘itikeud sahbat-sahbat lôn”.
(Hadih nyoë Geuriwayat lé At-Tarmidzi Juzu’ Limong ôn keu 109)

Hadih nyan salah saboh nibak hadih-hadih Nabi nyang Geupeu-ingat geutanyoe keu masalah cré-bré umat Islam oh lheuh wafeut Baginda Rasulullah SAW. Le lom hadih-hadih nyang lagéë nyan.

Lam hadih di ateuh nyan jeuët tacok meuphôm, antara la’én:
Nyang phôn, kawôm Bani Isra-il (aneuk cuco nibak Nabi Ya’kub AS) ka teuleubéh awai diéë meu plah-plah lam agama awak nyan. Nabi neu peuteupeuë bak geutanyoë umat-umat na nyang ka bicah, meupeureuté-peureuté. Ka meubida-bida ‘itikeuëd. Nyan na keuh peukara nyang h’an geubi lam agama.
Meunan chit na bicah umat lam agama Islam nyoë, Nabi neu peu-ingat geutanyoë keu peukara nyoë, mangat tanyoë trôk thèë beutaturi nyang beutôi.
Haba Nabi hantom sulét, ka nyata ta kalon uroë nyoë peu nyang kaleuh geupeugah lé Nabi nyan.

Nyang keu duwa, jumlah bicah kawôm Bani Isra-il nyan lét hat, sampé ‘an tujôh plôh duwa boh peureuté tapi bicah lam umat Islam leubèh lé lom, tujôh plôh lhèë kelompok. Nyang leubèh brat lom peukara lam hadih nyan Nabi Geupeugah: Chit tok saboh sagai nyang selamat la’én nibak nyan mandum asoë nuraka (Na’udzubillahi min dzalik – ta meu lindông bak Allah, bèk rôh geutanyoë lam kawan asoë nuraka nyan).

Nyang keu lhèë, golongan nyang selamat na keuh golongan nyang Geukheun lé Nabi “ Millatan Wahidatan (مِلَّةً وَّاحِدَةٍ). Teuma soë keuh nyang rôh lam golongan nyan…? Nabi Geubri thèë bahwa nyang selamat nyan : Na keuh nyang mumat/meu itikeud lagèë ‘itikeud lôn ngon ‘itikeud sahbat-sahbat lôn. Meunan kheun Nabi.
Uruëng meu itikeud lagèë ‘itikeud Nabi ngon ‘itikeud sahbat , uruëng nyang pubuët ban buët Nabi ngon buët sahbat, uruëng nyang mumat bak meuneumumat Nabi ngon sahbat urueng nyan keuh nyang geupeugah lé Nabi nyang selamat tamong syiruga.

Lam hadih la-én Nabi Neupeugah bahwa millatan wahidatan nyan na keuh Ahlu As-Sunnah Wal Jama’ah lagèë lam hadih nyoë:

و الذي نفس محمد بيده لتفترق أمتي على ثلاثة و سبعين فرقة فواحدة في الجنة و ثنتان في النار قيل : من هم يا رسول الله ؟ قال : أهل السنة و الجماعة
رواه الطبراني

Nabi Neukheuën: “ Demi Tuhan nyang mat jiwa Muhammad lam jaroë kekuasaan Droëneuëh nyan, keubit akan bicah umat lôn lam tujôh plôh lhèë peureuté, saboh tamong syiruga, dan nyang tujôh plôh duwa treuk tamong nuraka “. Na sahbat teumanyong (Tapi hana mesoë nyang teumanyong nyan) : “ Soë peureuté nyan Ya Rasulullah? ”. Nabi Geujaweuëb: ” Ahlus Sunnah Wal Jama’ah ( Uruëng nyang mumat bak Sunnah/hadis Nabi ngon Jama’ah Sahabat Nabi)” .

Asy-‘Ariyah, Maturidiyah, Sunniyah, As-Sunniy 

Asy-‘Ariyah, Maturidiyah, Sunniyah, As-Sunniy atawa Sunniyun Nyan mandum nan la-én nibak Ahlus Sunnah Wal Jama’ah.
Geupeunan Asy-‘Ariyah karena ‘itikeuëd Ahlus Sunnah Wal Jama’ah geupeubeudoh lom keulai lé sidroë ulama Ushuluddin nyang nan Geuh Syeikh Abu Hasan ‘Ali Al ‘Asy-‘Ariy (Lahé di Basrah thôn 260 Hijriyah. Wafeut Gopnyan di Basrah cit thôn 324 Hijriyah lam umu 64 thôn).
Syeikh Abu Hasan ‘Ali Al ‘Asy-‘Ariy Geupeugèt rumusan nyang meu atô lam bhah ‘itikeuëd sesuai ngon lam Al qur-an – Al Hadits, saban ngon ‘itikeuëd Rasulullah ngon para sahabat Nabi. Geuparéksa lom dali-dali lam Al Qur-an ngon Hadits mangat meuri toh nyang beutôi.
Bak masa Syeikh Abu Hasan ‘Ali Al ‘Asy-‘Ariy teungoh that meucheuhu ‘itikeuëd kawôm “Mu’tazillah” saboh kawôm nyan leubèh mendahulukan akal ketimbang Al Qur-an ngon Hadits. Syeikh Abu Hasan ‘Ali Al ‘Asy-‘Ariy na rôh lam kawan salah sidroë murid Abu ‘Ali Al Jubai… Tapi karena Faham Mu’tazilah nyan faham nyang salah maka Syeikh Abu Hasan ‘Ali Al ‘Asy-‘Ariy geutubiët nibak lingkungan faham kelompok nyan malahan bak watèënyan mulai geupeubeudoh lom faham atawa ‘itikeuëd nyang sesuai meunurôt Al-Qur-an ngon Hadits. Karena nyan keuh ‘iteukeuëd/faham nyan geupeunan Al ‘Asy-‘Ariyah atawa ‘Asy-‘Ari.

Rumusan fahaman Syeikh Abu Hasan ‘Ali Al ‘Asy-‘Ariy rupanya saban ngon faham/aqidah Rasulullah ngon Sahabat, makajih ‘itikeuëd nyang geupeutimoh lé Syeikh Abu Hasan ‘Ali Al ‘Asy-‘Ariy nyan geu anggap sama dengan Ahlus-Sunnah Wal Jama’ah. Meuseubab nyan keuh Ahluss-Sunnah Wal Jama’ah na geupeunan cit ngon Asy-‘Ariyah atawa Asy-‘Ari.
Teuma pakriban ngon Maturidiyah? Maturidiyah nyan na keuh faham nyang geupeubeudoh lé Syeikh Abu Manshur Al Maturidiy (wafeut gopnyan di gampông Samarqand, Asia Tengah bak thôn 333 Hijriyah). Faham Maturidiyah nyan saban cit ngon faham Asy-‘Ariyah terkecuali bak padum-padum boh masalah. Tapi nyan han jeuët keu beda that antara faham ‘itikeuëd duwa Ulama Tauhid nyan.
Sunniyah atawa Sunniy nyan kalimat paneuk nibak Ahlus Sunnah, jadi meukusud jih Alus Sunnah Wal Jama’ah.

Meunan keuh antara la-én nan golongan atawa kelompok yang rôh lam kawan atau saban ngon Ahlus Sunnah Wal Jama’ah. Meunye peukara nan mungkén peu mantong jeuët ta bôh nan, tapi nyang peureulèë that nakeuh ‘itikeuëd nyan beu saban lagèë kheun Nabi geutanyoë Muhammad SAW: “Urueng/golongan nyang mumat/meu itikeud berdasarkan ‘itikeud lôn ngon ‘itikeud sahbat-sahbat lôn”.

Wallahu ‘A’lam Bish-Shawab.

Tauhid
Ahlussunnah